ବାଲେଶ୍ୱାର/ନୀଳଗିରି(ଓଡ଼ିଶା ରିପୋର୍ଟର): ଉତ୍ତର ଓଡ଼ିଶାର ପ୍ରମୁଖ ଶୈବପୀଠ ମଧ୍ୟରୁ ପଞ୍ଚଲିଙ୍ଗେଶ୍ୱର ଅନ୍ୟତମ। ଏଠାରେ ବାବା ପଞ୍ଚଲିଙ୍ଗେଶ୍ୱର ଝାରଣା ପାଣି ତଳେ ପୂଜା ପାଉଛନ୍ତି। ଦୂରଦୂରାନ୍ତରୁ ଆସୁଥିବା ଶ୍ରଦ୍ଧାଳୁ ପୂଜା ଚର୍ଚ୍ଚନା କରିବା ସହିତ ପାଣି ତଳେ ବାବାଙ୍କୁ ସ୍ପର୍ଶ କରି ଆଶୀର୍ବାଦ ନେଇଥାନ୍ତି। ତେବେ ଗତକାଲି ବାବାଙ୍କ ଲିଙ୍ଗ ଦୋହଲୁଥିବା ନେଇ ପ୍ରଚାର ହୋଇଥିଲା। ପରେ ମନ୍ଦିର ପ୍ରଶାସନ ବାବାଙ୍କ ଆସ୍ଥାନ ଯାଞ୍ଚ କରି ଦୋହଲୁଥିବା ଜାଣିବାକୁ ପାଇଥିଲେ। ସେଥିପାଇଁ ସୁରକ୍ଷା ଦୃଷ୍ଟିରୁ ବାବାଙ୍କ ସ୍ପର୍ଶ ବନ୍ଦ ରଖାଯାଇଥିବା ଅନୁମାନ କରାଯାଉଛି। ଏପରିକି ଫାଟକରେ ତାଲା ପକାଇ ଦିଆଯାଇଛି। ତେବେ କେଉଁ କାରଣରୁ ବାବାଙ୍କ ଲିଙ୍ଗ ଦୋହଲୁଛି, ତାହା ଜଣାପଡ଼ି ନାହିଁ। ଯାହାଫଳରେ ଦୂରଦୂରାନ୍ତୁ ଆସୁଥିବା ଭକ୍ତମାନେ ବାବାଙ୍କୁ ଦର୍ଶନ କରିନପାରି ନିରାଶ ହୋଇ ଫେରୁଛନ୍ତି। ଏହାକୁ ନେଇ ସ୍ଥାନୀୟ ଅଞ୍ଚଳର ବୁଦ୍ଧିଜୀବୀଙ୍କ ମଧ୍ୟରେ ଅସନ୍ତୋଷ ପ୍ରକାଶ ପାଉଛି।
